**Trezirea**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trezirea

De-o fi să ferec a mea geană

Ce se strecoară pe sub pleoape,

O, cât sânge, câtă rană

Ar prinde lacrima orfană

Ca o lumină grea, sărmană

Ce ar ajunge să mă-ngroape!

...

Și aș ajunge-un vultur alb

Ce zboară pentru-ntâia oară,

Cu gheare lungi și ciocul slab,

Miop sau cu privirea chioară,

Și m-aș avânta spre cer,

Și-aș prinde un nor efemer

Să-i tulbur zborul lui vărgat

De-un vânt vijelios purtat,

Dar am uitat să spun că sus,

Cât pot eu de sus ajunge,

O, câtă rană văd, cât sânge,

Din umbra scăldată-n apus,

Dar, de mult nimeni nu mai plânge

moartea Domnului Iisus,

Cel ce-a murit ca eu să știu

Că doar murind pot să fiu viu,

Sau doar atâta: pot să fiu!

Și voi pleca cuprins de-un dor,

A unei lumini sub pleoape,

Ratându-mi primul mare zbor,

Și nu voi putea spre cer eu duce

În ciocu-mi slab, victorios,

Goală, crucea lui Hristos,

Sau doar atâta: doar o cruce!

Însă, mai presus de toate,

Chiar de intru în pământ

Vrăjit de-a veșniciei șoapte

Eu nu voi rămâne-n noapte,

Că din băierile puterii,

Voi strânge dinții durerii,

Voi răbda rana ce doare

Și voi țășni apoi spre soare

Dus de Lumina Învierii!

Dar acum, eu doar trăiesc

Acest vis în vis lumesc

Că am primit din cer un dar

O lacrimă fără hotar,

Un suflet viu, să-i fiu olar,

Și prins de vraja frumuseții

Să-l frământ pe roata vieții,

Să-l fac un vas ca să conțină

Toată suflarea lui divină,

Iar cerul mi-a dat de știre

Că în povestea de iubire,

Ea e de iubire plină!

Și de atunci, eu simt în mine

Chemarea lumilor divine,

Iar undeva, mai în adânc,

Aud acel scâncet de prunc

Pe care-l știam mai de mult,

De când tot așteptam să vină

Pe-o rază albă de lumină,

Același eu, dar nou născut!

Și-atunci când totuși mă voi duce

Voi fi precum un vultur alb,

Cu gheare lungi, cu ciocul slab,

Purtând spre cer, în cioc, o cruce!